google/wiki40b huggingface dataset:
פארק השלום בהירושימה

עצרת הזיכרון והשלום של הירושימה

מדי שנה ב-6 באוגוסט, יום ההפצצה, עיריית הירושימה עורכת טקסט אבל על הקורבנות, ותפילה להתגשמות שלום עולמי אמיתי. הטקס נערך בשעות הבוקר, מתחיל ב־8:00, מול מצבת הזיכרון בפארק, בנוכחות אזרחים רבים, כולל ממשפחות הנספים. במהלך הטקס, דקת דומייה נערכת ב־8:15, שעת התפוצצות הפצצה.
הטקס נערך בנוכחות אזרחים יפנים, אורחים מכל העולם, ואישים ציבוריים בולטים דוגמת ראש עיריית הירושימה, המושל של הירושימה, ראש ממשלת יפן ומזכ"ל האו"ם, אשר השתתפותם בטקס קבועה.

טקס מנורות

בערב ה-6 באוגוסט, יום ההפצצה, נערך טקס מנורות מסורתי, טורו נגאשי, אשר מטרתו היא לשלוח את רוחות הנספים, על מנורות הנושאות מסרים של שלום. המנורות צפות במי נהר מוטויאסו.
קנדרה הריסון

ביוגרפיה

הריסון נולדה בטנסי, בגיל צעיר היא אומצה על ידי גרי וקרון הריסון שאימצו 8 מעשרת ילדיהם. היא מתאמנת באוניברסיטת קנטקי בהדרכתו של אדריק פלוריאל.
במבחנים האמריקאים לאולימפיאדת לונדון (2012) שהתקיימו ביוג'ין, אורגון ב-22 ביוני סיימה הריסון במקום 22 בריצת 100 מטר משוכות בתוצאה של 13.23 שניות ולא הצליחה להתברג למשלחת האמריקאית למשחקים.
באליפות ה-NCAA שנערכה ביוני 2013 סיימה הריסון במקום חמישי בריצת 100 מטר משוכות בתוצאה של 12.88 שניות ובמקום רביעי בריצת 400 מטר משוכות בתוצאה של 55.75 שניות.

אלופת המכללות

בשל פציעה בשרירי מיתר הברך (hamstring), היא החמיצה את התחרויות בחורף 2014 ובתחילת 2015. אך לאחר שחזרה להתחרות באליפות המכללות באולם שנערכה במרץ 2015 היא זכתה במדליית זהב בריצת 60 מטר משוכות בתוצאה של 7.87 שניות, התוצאה הרביעית בטיבה בעולם באותה העת. ביוני אותה שנה היא זכתה לראשונה באליפות המכללות, במדליית זהב בריצת 100 מטר משוכות בתוצאה של 12.55 שניות ובמדליית כסף בריצת 400 מטר משוכות בשיא אישי של 54.09 שניות, אחרי שמיר ליטל (53.74 שניות), התוצאה השנייה בטיבה בעולם באותה העת.
באליפות ארצות הברית שנערכה ביוג'ין ביוני 2015 זכתה הריסון במדליית כסף בריצת 100 מטר משוכות בתוצאה של 12.56 שניות, אחרי דון הרפר (12.55 שניות). באליפות העולם שנערכה בבייג'ינג, סין היא פסלה בזינוק בשלב חצי הגמר.  
באליפות המכללות באולם שנערכה במרץ 2016 היא זכתה במדליית כסף בריצת 60 מטר משוכות בשיא אישי של 7.77 שניות, אחרי בריאנה רולינס (7.76 שניות), התוצאה ה-13 בטיבה בכל הזמנים. שבוע לאחר מכן, באליפות העולם באולם שנערכה בפורטלנד, אורגון היא סיימה במקום שמיני בריצת 60 מטר משוכות בתוצאה של 8.87 שניות לאחר שאיבדה את שווי משקלה לאחר שפגעה עם הרגל במשוכה הראשונה. בשלב המוקדמות היא קבעה את התוצאה המהירה באליפות 7.81 שניות, תוצאה שווה למדליית הזהב.

שיאנית העולם

בתחרות שנערכה באפריל 2016 קבעה הריסון בריצת 100 מטר משוכות שיא אישי חדש של 12.36 שניות, תוצאת השנה בעולם והתוצאה התשיעית בטיבה בכל הזמנים. בתחרות פרפונטיין קלסיק שנערכה בסוף מאי אותה שנה היא קבעה בריצת 100 מטר משוכות שיא ארצות הברית חדש של 12.24 שניות והתוצאה השנייה בטיבה בכל הזמנים.
במבחנים האמריקאים לאולימפיאדת ריו דה ז'ניירו (2016) שנערכו ביוג'ין, אורגון ביולי אותה שנה היא סיימה רק במקום שישי בריצת 100 מטר משוכות בתוצאה של 12.62 שניות ולא נכללה במשלחת האמריקאית למשחקים. 
בתחרות ליגת היהלום שנערכה בלונדון ב-22 ביולי אותה שנה היא שברה את שיא העולם הוותיק בן ה-28 שנים של יורדנקה דונקובה מבולגריה בתוצאה של 12.20 שניות.
אס (עיתון)

היסטוריה ופרופיל

האס הוא בבעלות PRISA אשר בבעלותה גם העיתונים אל פאיס ו"סינקו דיאס". העיתון מסקר במיוחד את החדשות על קבוצות הכדורגל ממדריד: ריאל מדריד (בעיקר), אתלטיקו מדריד וראיו ואיקאנו. אס הוא מתחרו העיקרי של העיתון מארקה.
בנוסף למדריד, לעיתון יש משרדים גם בברצלונה, בילבאו, לה קורוניה, סביליה, ולנסיה וסראגוסה.
בחודש מאי 2012 העיתון השיק אתר משנה בשפה האנגלית, האתר מציע מאמרים מתורגמים מן המקור הספרדי על ידי צוות של עיתונאים דוברי אנגלית כשפת אם.
תפוצתו של העיתון הייתה 181,172 עותקים ב-2001, ו-176,892 עותקים בשנת 2002. וזה עלה ל-214,654 עותקים בשנת 2006.
בית האמנים תל אביב

היסטוריה

תחילתו של המבנה בשנות ה-20 של המאה ה-20. המבנה שוקם ושופץ על ידי קומץ שחקנים שהקימו בו תיאטרון שוליים בשם תיאטרון אלחריזי. בראש הקבוצה עמדה השחקנית-זמרת בת-שבע צייזלר שניהלה את התיאטרון. הפסנתרן יונתן זק ניהל את התוכנית המוזיקלית. הבמה הגדולה שנשתמרה בין הגלריות של בית האמנים משמשת תזכורת לתקופה זו של המבנה.
ברבות הימים זכתה "אגודת האמנים והפסלים בישראל" להקים את מרכזה במבנה. רבים מהאמנים הישראלים המוכרים הציגו את עבודותיהם בין כותלי המוסד. לאחר מותו של יוסף זריצקי נקרא בית האמנים על שמו.
לקראת אירועים שהתקיימו בבית האמנים בשנת 1976 הציע גדעון עפרת את המונחים העבריים מיצג ומיצב כתרגום למונח הלועזי "Performance Art". המילה "מיצג" החליפה את המונח העמום "פעולות", אשר היה עד אז בשימוש.
ליאת קישון-רבין

ביוגרפיה

קישון-רבין בוגרת קלינאות תקשורת מאוניברסיטת תל אביב, ערכה מחקרים רבים וחברה מאמרים בנושא הפרעות בשמיעה אצל ילדים.
היא פיתחה ערכה להערכת תפיסות דיבור לילדים בעלי הפרעות שמיעה בעברית, בנוסף היא עמדה בראש צוות פיתוח שאלון על פיו ניתן לקבוע את מידת התפתחות השפה עוד בשלבי הינקות המוקדמת..
היא חברה בארגונים רבים בין היתר באגודה הישראלית לאוריינות ושפה. 
היא מרצה במכללת מבח"ר. 
קישון נשואה ואם לשלושה ילדים, אביה, הקרדיולוג פרופסור יחזקאל קישון, היה מייסד ומנהל מכון הלב בבית החולים וולפסון.
פרנץ ברדון

יצירות

ברדון נודע בעיקר בזכות שלושה הכרכים על קסמי ההרמטיזם: חניכה לתוך ההרמטיזם, התרגול של זימון קסום והמפתח לקבלה האמיתית.
בנוסף קיימת יצירה רביעית המיוחסת אליו תחת השם פרבטו הקוסם, הנחשבת כאוטוביוגרפיה בתחפושת. למרות שהספר מציג את ברדון כמחבר, הוא נכתב למעשה בידי מזכירתו, אוטי בוטאבובה. בעת שמרכיבים אחדים בסיפור בדיוניים, מרב הספר נכתב כנובלת סתרים, עם ייפוי מצידה של בוטאבובה.
יצירותיו של ברדון נודעות בעיקר בזכות פשטותן, בשל מיעוטם היחסי של חלקים תאורטיים, ודגש רב על תרגול עם טכניקות רבות. תלמידיו, כדוגמת וויליאם מיסטל וראוון קלארק מחשיבים אותו לכותב תוכניות אימון לקוסמים הטוב ביותר במאה העשרים. הם נכתבו עם הכוונה לאפשר לתלמידים הרוצים לתרגל קסמים את האמצעים לכך במידה ונבצר מהם ללמוד עם מורה (ברדון המליץ על לימוד עם מורה, במידת האפשר).

פראבטו הקוסם

למרות שנערך בצורת נובלה, פראבטו הקוסם הוא למעשה אוטוביוגרפיה רוחנית של פרנץ ברדון. פראבטו היה שם הבמה של המחבר בזמן הקריירה שלו כקוסם בהופעות, וזהו פראבטו התופס חלק מרכזי בנובלה גם כן. הסיפור מתרחש בדרזדן, גרמניה, בתחילת שנות ה-30, ומתאר את עלילות קרבות הקסם של פראבטו בחברי מסדר אפל, רב עוצמה ומסוכן, את הימלטותו מגרמניה במהלך הימים מלאי הייאוש האחרונים של רפובליקת ויימר, וההתחלה של המשימה הרוחנית שהגיעה לפסגתה בזמן שברדון כתב את ספריו הקלאסיים בנושא קסמי ההרמטיזם. יותר מאשר נובלה, פראבטו הקוסם היא יצירה של קסם המעניקה תובנות לתוך ספריו האחרים של ברדון וכמו כן חושפת את הכוחות המסתוריים האפלים הקיימים בעולם, אשר באו לידי ביטוי בין היתר בעלייתו של הרייך השלישי.

מטאפיזיקה

המערכת המטאפיזית של ברדון מתחילה בחניכה לתוך ההרמטיזם ומורחבת בכרכים הבאים לאחר מכן. המציאות העליונה ביותר היא אקשה (מרחב, חלל), המקושרת גם לאלוהים וגם ל"עולם האידיאות" האפלטוני, אשר מחייה (ומאזנת) את 4 היסודות של אדמה, מים, אש ואוויר. ארבעת היסודות הללו מרכיבים את סך כל הכוחות והתהליכים בתוך כל אחד משלושת העולמות. ברדון גם מיקם כוחות "חשמליים" ו"מגנטיים", אשר מופיעים בעיקר כמונחים לכוחות הפעילים והסבילים של היקום, בהתאמה. הם באים לידי ביטוי בהיבטים החיוביים והשליליים של 4 היסודות. אוויר ואדמה גם יחד נחשבים כפסאודו-יסודות מכיוון שהם מופיעים רק מתוך יחסי הגומלין בין האש והמים.
שלושה העולמות או "המישורים" כוללים את המישור המנטלי הוא המציאות העליונה, השמור לאקשה הלא מחולקת, ובו נמצא האני האמיתי והנצחי. בעת שהאקשה היא מבחינה מסוימת העולם של הרעיונות, זהו המישור המנטלי המניע את הרעיונות הללו. המישור האסטרלי הוא הבא בתור ומכיל את אבות הטיפוס של העולם הפיסי ולמידה מסוימת את האנרגיה החיונית מאחוריו; העולם הפיסי הוא העולם הנמוך ביותר ודורש רק הסבר מועט. כל אחד מעולמות אלו מרכיב מערך שלם לעולם שמתחתיו. מכיוון שלבני האדם גם כן יש שלושה גופים התואמים בנוכחותם לשלושה העולמות, ניתוק הקשר בין כל שניים מבין הגופים הללו יגרום להתפרקות של הצורות הנמוכות יותר (או מוות). דברים כגון הקרנה אסטרלית עדיין אפשריים מכיוון שהם מערבים רק הרפיה של הקשר שבין הגופים.
בני אדם נחשבים למיוחדים מכיוון שלהם לבדם ארבעה קטבים, כלומר מכילים את כל ארבעה היסודות, בנוסף לחמישי, האקשה או היסוד השמיימי. תפיסה זו היא הבסיס לחלק גדול מהלימוד של ברדון, הדורש עבודה על הפגמים והגעה לאיזון 4-קוטבי נכון - ורק אז החניך יוכל להתקדם מבחינה רוחנית. ברדון חוזר ומדגיש שהחניך מסוגל לפתח הבנה של עצמו ושל היקום רק בטווח המודעות שלו והבגרות הרוחנית שלו. לפיכך ככל שהתלמיד יותר מאוזן ויותר מפותח, תהיה לו גישה כוללת יותר למציאות וכוח קסמים רב יותר.
טרנס בויד

קריירה

בויד התחיל את הקריירה שלו במחלקת הנוער של הרטה ברלין, בשנת 2010 הצטרף לקבוצת המילואים. בתחילת העונה הוא היה על הספסל, אך הצליח להשתלב בקבוצה וסיים את העונה עם 13 שערים. בקיץ 2011 עבר לבורוסיה דורטמונד והצטרף לקבוצת המילואים. ב-22 באוקטובר 2011 הצטרף בויד לקבוצה הראשונה, אך לא שיחק בה אף לא משחק אחד. ב-11 ביוני 2012 חתם בראפיד וינה ל-3 שנים. ב-17 ביולי 2012 הבקיע את שער הבכורה שלו במשחק קדם-עונה (לא רשמי) בהפסד 2:1 נגד רומא. ב-21 ביולי 2012, ערך את הופעת הבכורה שלו בליגה בניצחון 0:4 נגד ווקר אינסברוק, בו הבקיע גם את שתי שעריו הרשמיים הראשונים, ואף הוסיף בישול ובסיום המשחק נבחר לשחקן המצטיין. את עונתו הראשונה סיים עם 13 שערים ועזר לקבוצה לסיים במקום ה-3 שמוביל למוקדמות הליגה האירופית.
בצעירותו היה בויד חלק מנבחרות הנוער של ארצות הברית. ב-8 ביוני 2012 ערך את הופעת הבכורה שלו בנבחרת ארצות הברית נגד אנטיגואה וברבודה. בויד נכלל בסגל הרחב של הנבחרת לקראת מונדיאל 2014, אך לא נכלל בסגל הסופי.
ב-30 ביוני 2014 חתם בויד בר.ב. לייפציג מהבונדסליגה השנייה.
ב-24 בינואר 2017 חתם בדארמשטאדט 98 מתחתית הבונדסליגה עד לסיום העונה.

חייו האישיים

בויד, נולד בגרמניה לאם גרמניה ואב אמריקאי. זמן קצר לאחר שנולד, עברה המשפחה לקווינס, ניו יורק. אחרי כמה שנים הוריו התגרשו ובויד חזר ביחד עם אימו לגרמניה.
יוסיף קאופמן

יוסיף קאופמן (ברומנית: Iosif Kaufmann,‏ נולד בארד, ברומניה, ב-21 בדצמבר 1921) הוא מתמטיקאי יהודי רומני, יליד טרנסילבניה, שפעל ברומניה, אחר כך בגרמניה. יחד עם בן דודו, ויליאם לוונפלד, בנה בשנת 1961 במכון הפוליטכני בטימישוארה את המחשב הרומני הראשון שנבנה ויוצר במוסד אקדמי ברומניה - MECIPT 1. מחשב נוסף נבנה קודם לכן במכון לפיזיקה גרעינית של רומניה על ידי ויקטור תומה וארמנד סגל.

ביוגרפיה

יוסיף קאופמן נולד בעיר ארד בדרום-מערב טרנסילבניה, במשפחה יהודית. בשנת 1940 סיים לימודי תיכון בבית הספר התיכון היהודי בטימישוארה (Liceul israelit). בימי מלחמת העולם השנייה נשלח על ידי שלטון הרודן יון אנטונסקו למחנה עבודות כפייה שנועד ליהודים. עם זאת התושבים היהודים בעירו שרדו את השואה מפני שרומניה לא מיהרה למסור אותם לגרמנים ולשלוח אותם למחנות ההשמדה בפולין. אחרי נפילת משטר אנטונסקו למד קאופמן באוניברסיטת קלוז', בה סיים בשנת 1946 תואר ראשון, וב-1948 דוקטורט. בשנים 1946–1954 עבד כמורה בבית ספר תיכון בקלוז', אחר כך היה מדריך ומרצה באוניברסיטה בעיר. בשנים 1954–1956 עבד כמרצה במכון הפוליטכני בטימישוארה. בשנת 1956, אחרי בקשתו לעלות לישראל, פוטר מתפקידיו האקדמיים במכון הפוליטכני ואולץ לעבוד במקום כמכונאי פשוט. בשנת 1964 הוחזר לתפקיד אקדמי במכון כמרצה ואחר כך כמרצה בכיר ולימד שם שפות תכנות.
בשנת 1983 עלה קאופמן לישראל ומשם היגר לגרמניה, בה קיבל משרת הוראה באוניברסיטת מינסטר. הוא פרש לגמלאות בשנת 1987, אך המשיך לתקופה ארוכה להיות פעיל כחוקר ומורה במסגרת האוניברסיטה.

MECIPT

החל משנת 1955 התחילו יוסיף קאופמן וויליאם לוונפלד את ההכנות לבניית מחשב במכון הפוליטכני בטימישוארה, ובשנת 1956 התחילו את תכנון המחשב. קאופמן היה המתכנן הראשי ורוב השנים עבד בפרויקט בזמן שהועסק כפועל פשוט כעונש על בקשתו לעלות לישראל. הפרויקט בוצע בבניין התיכון הפיאריסטי לשעבר ששימש אז כמושב הפקולטה להנדסת חשמל. הפרויקט נעזר במקורות תיעוד מברית המועצות ובשיתוף פעולה עם החוקר ההונגרי גייזה קובאץ'.
המחשב התחיל לפעול בשנת 1961. אז הוקם במסגרת המכון מרכז למחשוב, בעל מעמד של "מרכז מחקר", בניהולו של הפרורקטור גאורגה סילש. לצוות המרכז הצטרפו בשנת 1961 וסילה בלטק, שהיה סטודנט מחונן בשנה ד (לימים פרופסור באוניברסיטה הפוליטכנית בבוקרשט) ובשנת 1962 המתמטיקאי דן פרקש. בשנת 1962 ביצע המחשב תרגום ראשון באמצעות מחשב מאנגלית לרומנית (אריקה דומוקוש).
בעזרת המחשב MECIPT-1 תוכנן בשנת 1965 הסכר וידרארו על נהר ארג'ש, רשת צנרת מים חדשה בעיר ארד, הונהגה אוטומציה במבשלת הבירה ותוכננו בניינים רבים.
המחשב מוצג בימינו במוזיאון באנאט (Muzeul Banatului) בטימישוארה.
בהמשך קאופמן, לוונפלד ובלטק בנו מחשב מן הדור השני- MECIPT-2 שהיה מוכן בסוף שנת 1965 ונכנס לשימוש בשנת 1966. הפרויקט שנתמך על ידי המנהלה לתכנון, אדריכלות ובנייה באזור באנאט.

ראו

ָהערך MECIPT בוויקיפדיה הרומנית
רופרכט מפפאלץ, בישוף פרייזינג

ביוגרפיה

רופרכט נולד ב-14 במאי 1481 בהיידלברג, לפיליפ, הנסיך הבוחר מפפאלץ ולמרגרטה מבוואריה, נסיכת הבוחר מפפאלץ, בתם של לודוויג התשיעי, דוכס בוואריה ואמליה מסקסוניה, דוכסית בוואריה.
בשנת 1495 מונה רופרכט לבישוף פרייזינג, למרות שלא הוסמך קודם לכן לכמורה. בשנת 1498 החליט רופרכט לפרוש מתפקידו, ובהסכמת האפיפיור אלכסנדר השישי ירש אותו אחיו פיליפ מפפאלץ.
ב-10 בפברואר 1499 התחתן רופרכט עם אליזבת מבוואריה, בתם של גאורג, דוכס בוואריה וידוויגה יגלו, דוכסית בוואריה, ממנה נולדו לו שני בנים.
בשנת 1503 מת חמיו גאורג, דוכס בוואריה ללא בנים, ואלברכט הרביעי, דוכס בוואריה-מינכן ירש את נחלותיו ואיחד תחת שלטונו את כל בוואריה. אולם בעקבות התנגדותו של רופרכט, חתנו של גאורג, פרצה מלחמת לנדסהוט. ב-23 באפריל 1504 הטיל מקסימיליאן הראשון, קיסר האימפריה הרומית הקדושה חרם קיסרי על רופרכט, וב-20 באוגוסט אותה שנה מת רופרכט מדיזנטריה, וזמן קצר לאחר מכן מתה גם אשתו. ב-30 ביולי 1505 הסתיימה המלחמה, לאחר שהוחלט שבנו של רופרכט אוטו היינריך יקבל את דוכסות פפאלץ-נויבורג, ואילו שאר הנחלה תישאר בידי אלברכט.
הסריקה של גראהם

הסריקה של גראהם, על שם המתמטיקאי רונלד גראהם, הוא אלגוריתם למציאת הקמור של קבוצת נקודות במישור, בסיבוכיות של , כאשר  הוא מספר הנקודות.

תיאור האלגוריתם

הרעיון שמאחורי האלגוריתם מבוסס על מיון של קבוצת הנקודות, ואחר כך בנייה הדרגתית של קבוצת הנקודות שעל הקמור על ידי סריקה של כל הנקודות. במהלך האלגוריתם בונים מחסנית של הנקודות שעל הקמור, ובכל צעד של האלגוריתם מוסיפים לה את הנקודה הבאה בסריקה (על פי סדר המיון), ובודקים האם הנקודה שהוכנסה פוסלת את הנקודה שלפניה.
אם  היא הנקודה האחרונה שהוכנסה למחסנית,  היא הנקודה שלפניה ו- היא הנקודה שלפניה, הרי שהבדיקה מתבססת על סוג הפניה שהישר המחבר את  מבצע ביחס לישר שמחבר את . כאשר סורקים את הנקודות שעל הקמור עם כיוון השעון, הנקודה  תהיה שייכת לקמור אם ורק אם הישר  מבצע פניה ימינה אל הישר . אם הוא אינו עושה זאת, מוציאים את  מהמחסנית (אך משאירים את , שהיא הנקודה החדשה ביותר שהוכנסה). אם הוצאה , בודקים שוב האם הנקודה שלפניה עדיין צריכה להיות בקמור, ואם לא מוציאים אותה, וכן הלאה.
אם מיון הנקודות נעשה על בסיס קוארדינטת  שלהן, יהיה צורך בשתי סריקות כדי לבנות את הקמור - אחת בשביל הנקודות שנמצאות מעל לשתי הנקודות בעלות קוארדינטות ה- הקיצוניות, ואחת בשביל הנקודות שמתחתן. אם ממיינים את הנקודות על בסיס הזווית שהן יוצרות עם ציר  המועבר דרך אחת מהנקודות הקיצוניות, די בסריקה אחת.

סיבוכיות האלגוריתם

ראשית, מיון הנקודות שנעשה לפני תחילת הסריקה יכול להתבצע בסיבוכיות  (אך לא טוב יותר, שכן זהו גם חסם תחתון על מיון כללי). הסריקה עצמה, בניתוח הגס ביותר, היא בסיבוכיות , שכן מכניסים  איברים למחסנית (כל נקודה נכנסת למחסנית בשלב כלשהו) ועבור כל הכנסה של איבר למחסנית, ייתכן שיוצאו ממנה כל האיברים פרט לשניים. מכיוון שהמחסנית יכולה להכיל עד  איברים, מתקבלת הסיבוכיות .
אולם, ניתוח עדין מעט יותר מראה כי הסיבוכיות היא למעשה . זאת מכיוון שכל איבר יכול להיות מוצא מהמחסנית פעם אחת בדיוק (שכן מרגע שאיבר הוצא מהמחסנית הוא אינו מוחזר יותר). על כן, מתבצעות על המחסנית לכל היותר  פעולות: הכנסה ו(אולי) הוצאה של כל אחד מ- הנקודות.
ניתן להראות כי אלגוריתם כלשהו למציאת קמור יכול לשמש גם למיון, ומכיוון שקיים למיון כללי חסם תחתון  נובע מכך שגם סיבוכיות הסריקה של גראהם היא . לכן בסך הכל, הסיבוכיות של הסריקה היא בדיוק .
ויטאלי ז'ולובוב

ביוגרפיה

ויטאלי ז'ולובוב נולד בכפר במחוז חרסון למשפחת איכרים. בשנת 1959 הוא סיים מכון למהנדסים בתחום גז ונפט בבקו וגויס לחיל האוויר הסובייטי. 
בשנת 1963 הוא נכלל ביחידת הקוסמונאוטים והחל בהכנות לטיסת חלל. 
בשנת 1976 ויטאלי ז'ולובוב ביצע את הטיסה על סיפון חללית סויוז 21. הטיסה הופסקה לאחר 49 ימים בעקבות המצב הבריאותי של ז'ולובוב.
בשנת 1988 הוא עזב את יחידת הקוסמונאוטים ועבר להתגורר לקייב. בסוף שנות ה-80 של המאה ה-20 הוא עבד בתעשיית הנפט הסובייטית. לאחר התפרקות ברית המועצות ויטאלי ז'ולובוב עבר לאוקראינה וכיהן במספר תפקידים. בשנת 1994 הוא נבחר לראש המועצה של מחוז חרסון. לאחר סיום תפקיד זה ויטאלי ז'ולובוב מונה ליושב ראש סוכנות חקר החלל של אוקראינה וכיהן בתפיקד זה כחצי שנה.
יחסי סינגפור–סן מרינו

סקירה כללית

שתי המדינות הן מדינות זעירות (מיקרו-מדינות), בין העשירות בעולם ובין המפותחות בעולם.
המגעים שבין סן מרינו לבין סינגפור החלו בתחילת העשור הראשון של המאה העשרים ואחת. היחסים בין שתי המדינות כוננו באופן רשמי ב-12 בדצמבר 2005, כמה ימים קודם, ב-9 בדצמבר, ניסחו שתי המדינות את ההצהרה המשותפת על כינון היחסים: "הרפובליקה המרוממת של סן מרינו ורפובליקת סינגפור מבקשות לחזק ולפתח את יחסיהן הידידותיים, שתי המדינות הסכימו לכונן יחסים דיפלומטיים בדרג השגרירים החל מ-9 בדצמבר 2005.
בשנת 2015 ייצאה סן מרינו לסינגפור סחורה בשווי 24 אלף דולר אמריקאי. הסחורה כללה בעיקר מכונות לשטיפת מכוניות. באותה השנה ייבאה סן מרינו מסינגפור סחורה בשווי 7.28 אלף דולר אמריקאי. הסחורה כללה משחקי וידאו בלבד.
ברוך פרידלנד

ברוך פרידלנד (נולד ב-3 בספטמבר 1963) הוא זמר, מלחין, פזמונאי ומפיק ישראלי. פעל במשך השנים במסגרת להקת "תופעת דופלר".

ביוגרפיה

פרידלנד גדל להורים ניצולי שואה ודיבר יידיש בלבד על לגיל חמש.
בשנת 1982, במהלך שירותו הצבאי, הקים יחד עם ארז הקיני את להקת "תופעת דופלר". כעבור ארבע שנים יצא לרדיו הסינגל הראשון של הלהקה, "לראות את הפנים". הלהקה הוציאה שלושה אלבומים: "ליפול על גן עדן" (1993), "מחליף צבעים" (1995) ו"לאן נעלם ברוך פרידלנד?" (1998). למד במגמת אלקטרוניקה ושירת בצה"ל במערך הטכני. משירותו הגיע שם הלהקה, על שם אפקט דופלר.
על אף שאינו קורא תווים או מנגן, פרידלנד הלחין עשרות שירים וביניהם הלחין וכתב לגלי עטרי את השיר "מקיץ אל חלום", לעדנה לב את "זאת השתיקה" ולאילנית את "ארץ נהדרת". כמו כן היה שותף לכתיבת השירים באלבומם של להקת הרידינג ג' ובהם השיר "מנגנת באך" שהתפרסם בשנת 1992. בשנת 1995 הקים פרידלנד את חברת התקליטים העצמאית "זיקידיסק", שבמסגרתה הוציא את אלבומיה של "תופעת דופלר". במהלך השנים כתב והלחין ג'ינגלים לחברות מסחריות רבות, בהן "בזק", "עלית", "דן" ו"ריבוע כחול - ישראל".
פרידלנד הוא זוכה פרס אקו"ם לשנים 1999 ו-2000. בנוסף, שימש כחבר מועצת אקו"ם.
כמו כן השתתף בשיר "יותר מחבר" של סאבלימינל באלבום "האור מציון".
החל משנת 2014 עורך ומגיש את תוכנית המוזיקה הלילית "עטלפים" ברדיו 88FM.

חיים אישיים

נשוי ואב לשני ילדים, מתגורר בכפר סבא.
וינקלר (מניטובה)

היסטוריה

ההיסטוריה של וינקלר חוזרת אחורה ל-1874, אז הגיעה קבוצת מנוניטים רוסיים דוברי גרמנית להתיישב באזור. ב-1892 וינקלר נוסדה רשמית על ידי ולנטיין וינקלר, יזם עסקי ופוליטיקאי שעסק בשיווק עצים לבנייה במורדן הסמוכה. לאור דרישת לקוחותיו המנוניטים הרוסיים לייסד שוק מקומי, הוא שכנע את חברת הרכבות המקומית, "Canadian Pacific Railway", לבנות שלוחה צדדית שתגיע לצלע הצפון-מזרחית של היישוב החדש.
ב-9 במאי 1906 הוכרה וינקלר רשמית ככפר. כאשר עד אז כבר קבעו סוחרים גרמניים, יהודים ואנגלו-סקסים את מושבם ביישוב המתפתח. המנוניטים שישבו באזור הגיעו לכפר עצמו במהרה, ועד למלחמת העולם הראשונה מספרם ביישוב עלה על כל שאר הקבוצות יחד. בד בבד, סוחרים גרמנים ויהודים רבים החלו להגר מווינקלר למקומות אחרים, ואוכלוסיית היישוב הצטמקה. לאחר מלחמת העולם השנייה היישוב זכה לעדנה, ומספר התושבים צמח עד שב-7 באפריל 1954 וינקלר הוכרזה כ"עיירה".
בשנות ה-60 גידול האוכלוסייה נעצר, אך בשנים שלאחר מכן האוכלוסייה חזרה לגדול שוב, במגמה שנמשכה עד לתוך שנות ה-90. הצמיחה הביאה להכרזתה כ"עיר", באותו יום בו הוכרזה כעיירה - 7 באפריל 2002, וב-2006 חגגה העיר מאה שנים לייסודה.
נכון ל-2011, אוכלוסיית העיר מונה מעט יותר מ-10,000 נפש, מקום שישי בערי הפרובינציה, כאשר קצב גידול האוכלוסייה בעיר הוא במקום השני מתוך תשע הערים והעיירות הגדולות בפרובינציה.
ג'ונתן קו

חייו

לקו תואר ראשון מטריניטי קולג' קיימברידג' ותואר שני ודוקטור מאוניברסיטת נורוויק. לאחר לימודיו עבד באקדמיה שם היה עיתונאי ומבקר ספרות.
קו כתב מגוון רומנים בהם "בית השינה" שסיפורו סובב סביב אנשים בעלי הפרעות שינה, ו"מועדון האידיוטים" שעוסק בגיל ההתבגרות בבריטניה של שנות השבעים. ספרים אלו תורגמו גם לעברית. בספריו מרחיב קו בענייני קולנוע, פוליטיקה, מוזיקה ועוד.
ספרו "בית השינה" זיכה אותו בפרס מדיסיס לסופר זר לשנת 1998.
בני יהודה (יישוב)

היסטוריה

ראשית ההתיישבות היהודית במקום בשנת 1887.
חברי אגודה בשם "בני יהודה" מצפת רכשו מתושבי הכפר ביר א-שכום אדמות בסיועו של לורנס אוליפנט, במטרה להקים מושבה חקלאית קטנה בשם בני יהודה. המתיישבים לא הצליחו להתמודד עם התנאים הקשים במקום - תנאי מזג האוויר, הריחוק מיישובים יהודיים אחרים והתחבורה הקשה, וכן הקשיים בהסדרת חינוך הילדים - ונטשו אותו. ב-1890 נעשה ניסיון נוסף, של עשר משפחות לשוב למושבה, אך אף הן שבו לצפת תוך זמן קצר. קבוצה נוספת, אף היא בת עשר משפחות, הגיעה בשנת 1898. ארבע מהמשפחות נטשו תוך זמן קצר, וחמש משפחות נותרו במקום עד 1913. המשפחה האחרונה, משפחת ברנשטיין, נותרה לבדה במושבה. במאורעות תר"פ רצחו פורעים את אם המשפחה ואת אחד הבנים. עקב כך, עזבה גם משפחה זו את בני יהודה.
בעקבות מלחמת ששת הימים, ב-1972 הוקם מחדש בני יהודה, הפעם כישוב המהווה מרכז אזורי המספק שירותים בסיסיים למושבים ולקיבוצים באזור. בסמוך לו נבנה אזור תעשייה ובו מפעלי מזון וקוסמטיקה, בית בד, ומפעל של התעשייה האווירית לייצור כיסאות למטוסים, שבתחילת דרכו של היישוב פרנס חלק ניכר מתושביו.
ביישוב בית ספר אזורי, קניון, מרפאות מכבי וכללית, מד"א, מכבי אש, משטרה קהילתית, בריכה, מתנ"ס חוגים, ומגוון פארקים. ביישוב פועלת תנועת הנוער "בני המושבים".
על פי נתוני הלמ"ס 2012, מתגוררים ביישוב כ-1,600 תושבים.
אופיר חמו

קריירה

חמו התחיל לשחק כדורגל במחלקת הנוער של עירוני ראשון לציון. ב-13 באפריל 2007 הבקיע את שער הבכורה שלו בקריירה, בניצחון 3–2 נגד עירוני קריית אתא בליגה הארצית, ובתום העונה העפיל עם הקבוצה לליגה הלאומית.
בנובמבר 2008 חתם בסקציה נס ציונה מהליגה הארצית, ובמדיה הבקיע שמונה שערים ב-23 משחקי ליגה והעפיל עם הקבוצה לליגה הלאומית. בעונת 2009/2010 הבקיע שמונה שערים ב-35 הופעות בליגה הלאומית.
ב-30 במאי 2010 חתם חמו בעירוני קריית שמונה. ב-21 באוגוסט 2010 ערך את הופעת הבכורה שלו בליגת העל בניצחון 2–0 נגד בני סכנין, בו גם כבש את שער הבכורה שלו בליגת העל. בסך הכל כבש שלושה שערים ב-25 הופעות בעונת 2010/2011, ובסופה שוחרר מהמועדון.
ב-3 ביולי 2011 חזר חמו לליגה הלאומית וחתם בהפועל רמת גן. בעונת 2011/2012 היה שותף לחזרתה של הקבוצה לליגת העל, לאחר שכבש שישה שערי ליגה במהלך העונה, כולל שער הניצחון במשחק העלייה נגד הפועל בני לוד. בעונת 2012/2013 זכה עם הקבוצה בגביע המדינה, לאחר שפתח בהרכב והורחק בדקה ה-110 במשחק הגמר מול עירוני קריית שמונה, אך בתום העונה ירדה הקבוצה בחזרה לליגה הלאומית.
ב-7 באוגוסט 2013 חתם חמו בהפועל אשקלון מהליגה הלאומית, ובמדי הקבוצה כבש שלושה שערים בעונת 2013/2014, אך בסופה ירדה הקבוצה לליגה א'.
את עונת 2014/2015 התחיל ללא קבוצה, אך באוקטובר 2015 חזר לקדנציה שנייה בהפועל רמת גן.
לקראת עונת עונת 2015/2016 חתם חמו בהפועל ראשון לציון, במדיה כבש שער אחד בעשר הופעות ליגה, וב-4 בפברואר 2016 חתם בהפועל קטמון עד לסיום העונה.
ב-17 ביולי 2016 חזר חמו לקדנציה שנייה בסקציה נס ציונה. בעונתו הראשונה עם הקבוצה בליגה א' כבש שער אחד, ובעונתו השנייה כבש שער אחד גם כן, ובסופה עלה עם הקבוצה לליגה הלאומית ועונה לאחר מכן לליגת העל אחרי 51 שנות היעדרות של המועדון.
ב-30 ביוני 2019 חמו חתם בהפועל מרמורק.